El panorama de la lliteratura africana, atalantando por ello la escrita por africanos, ye bien ruin. Dígolo, claro, nel sen de la so cantidá, otra cosa ye la de la calidá onde, polo que yo lleí, supera los estándares medios d’otres lliteratures con munchu mayor predicamentu. Nos caberos tiempos, vamos dicir dende enantes de la pandemia, tengo lleídes dalgunes noveles ente les que podría citar «El río que nos separa» y «No llores pequeño», de Ngügï wa Thiong’o (eternu candidatu africanu al Nobel) y tamién tolo que publicó Chimamanda Godzi Adichie, dende «Medio sol amarillo» a «Americanah», pasando por «La flor púrpura». De cuasi toes elles dexé un comentariu nesti blogue pal quien quiera echa-y una güeyada y ver la mio opinión: Dafechamente positiva.
#000002
Termino agora, por sabiu conseyu de l’amiga Charo Fernández Pérez que d’esto sabe muncho más que yo, una guapísima novela d’una autora Ghanesa, anque tien tamién la nacionalidá norteamericana onde reside, que se llama Yaa Giasi. «Volver a casa» ye la so primer novela que, a lo que diz la propaganda, tuvo munchu ésitu ente públicu y crítica. Nun m’estraña, porque trátase d’una obra que recueye’l devenir d’una familia negra dende los sos anicios, amestaos cola llegada del colonialismu a Ghana, hasta práuticamente los años de recién. Hai qu’entender que’l conceutu de «familia» nun ye’l mesmu na sociedá africana que na nuestra. Ellí ye munchu más ampliu y nos pequeños pueblos cuasi toos son familia, nesi sentíu al que me refiero. Poro, al dir apaeciendo nueves xeneraciones, ye perdifícil poder rastrexar los orixes de caún d’ellos, anque l’autora siempre va soltando pingarates pa que podamos identificalos ensin mayores dificultaes.
#000003
Una novela guapísima, dura y afilada como un diamante, que deberíemos lleer pa nunca escaecer lo terrible que pue ser lo qu’un ser humanu-y cause a otru por dineru o mezquindá. Gracies a Yaa Giase por recordánoslo.
#000006